作者:李嶠
標題:奉和幸韋嗣立山莊侍宴應制
內容:南洛師臣契，東巖王佐居。幽情遺紱冕，宸眷屬樵漁。制下峒山蹕，恩回灞水輿。松門駐旌蓋，薜幄引簪裾。石磴平黃陸，煙樓半紫虛。雲霞仙路近，琴酒俗塵疏。喬木千齡外，懸泉百丈餘。崖深經煉藥，穴古舊藏書。樹宿摶風鳥，池潛縱壑魚。甯知天子貴，尚憶武侯廬。